**Bod č.**

**Zastupiteľstvo Bratislavského samosprávneho kraja**

Materiál na rokovanie Zastupiteľstva

Bratislavského samosprávneho kraja

dňa 11. decembra 2015

**Informácia**

**o implementácii OP INTERACT II v programovom období 2007-2013 a príprave programu spolupráce INTERACT III 2014-2020**

**Materiál predkladá: Materiál obsahuje:**

RNDr. Martin Zaťovič 1. Návrh uznesenia

podpredseda 2. Dôvodová správa

Bratislavského samosprávneho kraja 3. Stanoviská komisií

**Zodpovedný:**

Mgr. Petra Masácová

riaditeľka Odboru INTERACT

**Spracovatelia:**

Mgr. Petra Masácová

riaditeľka Odboru INTERACT

Ing. Ján Junas

referent Oddelenia RO OP INTERACT

Ing. Lucia Neczliová

referentka Oddelenia RO OP INTERACT

Bratislava

december 2015

N á v r h u z n e s e n i a

# UZNESENIE č. ... / 2015

zo dňa 11.12.2015

Zastupiteľstvo Bratislavského samosprávneho kraja po prerokovaní materiálu

**b e r i e n a  v e d o m i e**

predloženú Informáciu o implementácii OP INTERACT II v programovom období 2007–2013 a príprave programu spolupráce INTERACT III 2014-2020.

**D ô v o d o v á s p r á v a**

Operačný program (ďalej aj OP) INTERACT II 2007–2013  je súčasťou Cieľa Európska územná spolupráca (ďalej aj „EÚS“) podľa nariadenia Európskeho parlamentu a Rady (ES) č. 1080/2006, článku 6, odseku 3. EÚS je jedným z cieľov európskej regionálnej politiky (kohézna politika, politika súdržnosti), ktorá je založená na finančnej solidarite medzi regiónmi Európskej únie (ďalej „EÚ“). Zameriava sa najmä na pomoc znevýhodneným regiónom s cieľom pomôcť im a podporiť tak posilnenie cezhraničnej, nadnárodnej a medziregionálnej spolupráce.

Bratislavský samosprávny kraj je jediným orgánom regionálnej samosprávny v strednej a východnej Európe, ktorý riadi operačný program v rámci Cieľa Európska územná spolupráca.

V rámci Bratislavského samosprávneho kraja vykonávajú svoju činnosť dva subjekty, a to riadiaci orgán OP INTERACT II a INTERACT Sekretariát. Ich cieľom je zabezpečenie plynulého a korektného čerpania finančných zdrojov operačného programu a vo svojej činnosti sa orientujú prevažne na zabezpečenie metodického usmernenia všetkých prijímateľov, výkon prvostupňovej kontroly a administratívnej kontroly, spoluprácu s certifikačným orgánom a orgánom auditu, prípadne spolupracujúcimi orgánmi pri výkone kontrol, spoluprácu s Úradom vlády SR pri vypracovaní a predkladaní materiálov vláde SR, koordináciu činností subjektov zapojených do operačného programu, vypracovanie správ o hodnotení operačného programu a ich predkladanie Európskej komisii atd.

# Operačný program INTERACT II 2007-2013

# Základné informácie o operačnom programe INTERACT II 2007-2013

Operačný program INTERACT II 2007–2013 je nadnárodný operačný program, ktorý nefinancuje projekty, ale prostredníctvom štyroch kontaktných bodov, ktoré sídlia vo Viedni, Viborgu, Turku a vo Valencii poskytuje služby rôznym programom Európskej územnej spolupráce.

Operačný program INTERACT II 2007–2013 sa riadi viacročným pracovným programom, ktorý je schválený Monitorovacím výborom a akceptovaný Európskou komisiou. Na ročnej báze plní pracovný plán, vrátane aktivít na daný rok, ktorý je vopred schválený Monitorovacím výborom.

Tieto aktivity sa stanovujú na základe nasledovných kritérií:

1) analýza potrieb (všetci účastníci – regionálne siete, národné kontaktné osoby, Európska komisia, Monitorovací výbor);

2) dostupné zdroje (personálne, finančné);

3) komplementárnosť s ponúknutými službami;

4) požiadavka na celoeurópske krytie.

O všetkých aktivitách sa pravidelne diskutuje na stretnutiach koordinačnej skupiny a pracovných skupín. Riadiaci orgán, ktorým je Bratislavský samosprávny kraj, odbor INTERACT, následne predstaví navrhnuté aktivity v rámci ročného plánu práce členom Monitorovacieho výboru na schválenie.

Hlavným účelom operačného programu INTERACT II je poskytovať podporu jednotlivým inštitúciám pri účinnejšej a efektívnejšej realizácii programov Európskej územnej spolupráce tým, že:

* poskytuje odborné poradenstvo prostredníctvom školení, workshopov, seminárov, konferencií;
* pomáha vytvárať siete kontaktov a pracovné skupiny;
* publikuje praktické príručky, štúdie, výskumy, vytvára vzory formulárov;
* poskytuje individuálne poradenstvo pre operačné programy Európskej územnej spolupráce „šité na mieru“.

Operačný program INTERACT II je akoby mostom, ktorý spája ostatné programy a inštitúcie v rámci Európskej územnej spolupráce. Cieľovou skupinou programu INTERACT sú orgány a inštitúcie, riadiace orgány, spoločné technické sekretariáty, monitorovacie výbory, národné kontaktné body, certifikačné orgány a orgány auditu.

Základné tematické okruhy, ktorými sa INTERACT zaoberá, sú:

* programový manažment;
* finančný manažment;
* audit a kontrolné mechanizmy;
* monitorovanie a hodnotenie;
* strategické programové plánovanie;
* kapitalizácia skúseností z predchádzajúceho obdobia;
* komunikácia a propagácia.

Kontaktné body Turku (Fínsko), Viborg (Dánsko), Valencia (Španielsko) a Viedeň (Rakúsko) slúžia v rámci svojich geografických oblastí pre regionálne skupiny implementujúce cezhraničné, nadnárodné a medziregionálne programy a pokrývajú tak celú EÚ, Nórsko a Švajčiarsko.

**Obr. č. 1**: Rozdelenie členských krajín zapojených do OP INTERACT II pre jednotlivé kontaktné body



Široký rozsah produktov a služieb bol vyvinutý v rámci operačného programu INTERACT I, ktorý vznikol v roku 2003. INTERACT II 2007–2013 pokračuje v aktivitách prostredníctvom seminárov, konferencií, poradenských služieb, literatúry a on-line nástrojov. Týmto prispieva k uľahčeniu a zjednodušeniu každodenného manažmentu programov EÚS.

Viac informácií o rozsahu poskytovaných služieb a konkrétnych plánovaných aktivitách je možné nájsť na stránke [www.interact-eu.net](http://www.interact-eu.net).

# Subjekty zapojené do riadenia operačného programu INTERACT II 2007-2013

Vláda Slovenskej republiky svojím uznesením č. 283 zo dňa 7. mája 2008 určila subjekty zapojené do riadenia a implementácie operačného programu INTERACT II v rámci cieľa EÚS pre programové obdobie 2007 - 2013 v podmienkach SR nasledovne:

1. Bratislavský samosprávny kraj ako riadiaci orgán pre program INTERACT II v rámci cieľa EÚS pre programové obdobie 2007–2013;
2. Ministerstvo financií SR ako certifikačný orgán a orgán auditu pre program INTERACT II v rámci cieľa ETS pre programové obdobie 2007–2013.

Následne 9. júna 2008 podpísali predseda BSK a podpredseda vlády SR pre vedomostnú spoločnosť, európske záležitosti, ľudské práva a menšiny Memorandum k implementácii Operačného programu INTERACT II v programovom období 2007–2013.

Riadiaci orgán po dohode s Monitorovacím výborom vytvoril medzinárodný spoločný technický sekretariát, označovaný ako INTERACT Sekretariát (ďalej aj „IS“), ktorý zohráva úlohu pri koordinovaní aktivít programu a tvorbe obsahu.

Riadiaci orgán zabezpečuje úlohy vyplývajúce zo Systému riadenia a implementácie OP INTERACT II, ktorý je schválený vládou SR.

# Implementácia operačného programu INTERACT II 2007-2013

V programovom období 2007–2013 bol rozpočet OP INTERACT II schválený vo výške 35 475 621,00 EUR (zdroj Európsky fond regionálneho rozvoja a národné príspevky). Vzhľadom na nedočerpanie finančných prostriedkov určených na financovanie poskytovania služieb bola v júni 2015 zrušená časť záväzku zo strany Európskej komisie v celkovej výške 847 570,00 EUR za zdroj Európsky fond regionálneho rozvoja. Následne vstúpil riadiaci orgán do rokovania so všetkými prijímateľmi a dohodol sa s nimi na úprave jednotlivých rozpočtov tak, aby boli všetky aktivity, ktoré schválil monitorovací výbor na rok 2015, uskutočnené v plnom rozsahu. Upravený finančný plán schválil monitorovací výbor pre OP INTERACT II na svojom 16. zasadnutí v dňoch 28. –29.10.2015 v lotyšskej Rige.

Rozdelenie upravenej alokácie na prioritné osi a zdroje financovania je uvedené v tabuľke č. 1.

**Tab. č. 1**: Upravená finančná alokácia OP INTERACT II v programovom období 2007-2013

|  |  |  |
| --- | --- | --- |
|  | **Financovanie Spoločenstva** | **Národný príspevok** |
|
| **Prioritná os 1**  Vývoj a poskytovanie služieb | 27 548 305,00 | 4 861 466,00 |
| **Prioritná os 2**  Technická pomoc | 1 758 402,00 | 310 307,00 |
| **Spolu** | **29 306 707,00** | **5 171 773,00** |

Z uvedenej výšky alokácie riadiaci orgán OP INTERACT II spracoval v rokoch 2008 –2015 objem finančných prostriedkov uvedený v tabuľke č. 2.

**Tab. č. 2**: Prehľad sprocesovaných finančných prostriedkov na úrovni riadiaceho orgánu OP INTERACT II

|  |  |
| --- | --- |
| **Programové obdobie 2007 – 2013 (údaje platné k 31. 10. 2015)** | |
| Počet vykonaných administratívnych kontrol RO | 194 |
| Suma schválených Žiadostí o platbu (ŽoP) na RO v EUR | 30 065 127,49 |
| Suma zamietnutých ŽoP[[1]](#footnote-1) | 863 853,48 |
| Počet Správ o zistenej nezrovnalosti[[2]](#footnote-2) | 22 |
| Celkový objem nezrovnalostí v EUR[[3]](#footnote-3) | 394 385,48 |
| Počet poskytnutých zálohových platieb | 21 |
| Výška zálohových platieb v EUR | 3 794 515,00 |
| Výška zúčtovaných zálohových platieb v EUR | 2 798 529,48 |

Zdroj: RO OP INTERACT

V programovom období 2007 - 2013 minul INTERACT Sekretariát na svoju činnosť sumu 5 392 352,42 EUR a riadiaci orgán OP INTERACT II sumu vo výške 1 358 308,54 EUR. Riadiaci orgán a INTERACT Sekretariát minuli z alokácie operačného programu 19,58 %.

V programovom období sa OP INTERACT II potýkal s problémami, ktoré nastali po prechode riadiaceho orgánu z rakúskeho Úradu vlády na Bratislavský samosprávny kraj v roku 2008.

OP INTERACT II sa dostal do kritickej situácie z dôvodu pretrvávajúcich problémov v riadnom finančnom a operatívnom riadení Riadiacim orgánom (ďalej aj „RO“). Implementácia aktivít INTERACT Sekretariátu a RO sa v roku 2009 zablokovala z dôvodu nedostatku finančných prostriedkov zo strany hostiteľskej inštitúcie, Bratislavského samosprávneho kraja.

V súvislosti s uvedenými problémami požiadal minister financií SR Ján Počiatek vo februári 2010 Úrad pre verejné obstarávanie SR (ďalej len „ÚVO“) o kontrolu dodržiavania postupov verejného obstarávania na BSK v súvislosti so zmluvami o poskytovaní konzultačných služieb, uzatvorenými pre operačný program INTERACT v rokoch 2008 a 2009. Predseda ÚVO Béla Angyal informoval v júni 2010 ministra, že BSK pri všetkých uzatvorených zmluvách nenaplnil podmienku na oprávnené použitie výnimky z postupu zákona o verejnom obstarávaní, resp. konal v jeho rozpore. Príčiny vzniku problémov je podľa ÚVO možné vidieť v nedôslednom uplatňovaní postupov verejného obstarávania a nesprávnej interpretácii niektorých ustanovení zákona o verejnom obstarávaní. Následne bola na predmetné výdavky uplatnená korekcia v súlade s Akčným plánom (viď nižšie).

Taktiež Európska komisia (ďalej len „EK“) opakovane vyjadrila svoje znepokojenie nad kritickou situáciou v OP INTERACT II. V januári 2010 zaslal riaditeľ odboru územnej spolupráce EK José Palma Andres predsedovi BSK Pavlovi Frešovi list, v ktorom mu blahoželal k zvoleniu do funkcie, vyjadril želanie úzkej spolupráce a zároveň ho požiadal o nájdenie vhodného riešenia na zabezpečenie plynulého pokračovania implementácie programu. Dirk Ahner, generálny riaditeľ DG REGIO (Generálne riaditeľstvo pre regionálnu a mestskú politiku), v liste adresovanom podpredsedovi vlády SR Dušanovi Čaplovičovi vyjadril obavy v súvislosti s OP INTERACT a vyzval podpredsedu vlády, aby prispel k riešeniu vzniknutých problémov, pretože predstavujú veľké riziko pre implementáciu programu. Ak Slovenská republika nebude problémy riešiť, navrhol aj zvážiť možnosť vzdania sa riadenia programu.

O otázke riešenia vzniknutej situácie sa diskutovalo i na stretnutí strán zúčastnených na riadení OP INTERACT II (Riadiaci orgán, Certifikačný orgán, Orgán auditu, Úrad vlády SR) a predstaviteľov DG REGIO, ktoré sa konalo 16.03.2010 v Bratislave. Hlavným záverom stretnutia bolo rozhodnutie prijať akčný plán, ktorý bude definovať konkrétne opatrenia, ktoré zabezpečia riadnu implementáciu operačného programu

Bratislavský samosprávny kraj, Ministerstvo financií SR a Úrad vlády SR sa dohodli na realizácii akčného plánu v záujme prekonania kritickej situácie v operačnom programe INTERACT II, a v snahe obnoviť správne finančné a administratívne riadenie operačného programu. Akčný plán sa zakladal na záväzku všetkých zúčastnených inštitúcií pokračovať v implementácii OP INTERACT II a bol podpísaný 08.06.2010 predsedom BSK Pavlom Frešom, podpredsedom vlády SR D. Čaplovičom a ministrom financií SR J. Počiatkom.

Bratislavský samosprávny kraj priebežne plni opatrenia stanovené v Akčnom pláne, zabezpečil plynulý chod programu, skvalitňoval procesy súvisiace s riadením OP INTERACT a k 31.12.2012 bol Akčný plán ukončený.

V súvislosti so zmluvami o poskytovaní konzultačných služieb, uzatvorenými pre operačný program INTERACT v rokoch 2008 a 2009 je potrebné uviesť, že štyri osoby, ktoré vykonávali svoje služby pre riadiaci orgán, požiadali v roku 2010 súdnou cestou o vyplatenie sumy v celkovej sume 138 tis. EUR za údajne poskytnuté služby v období jún - december 2009. Všetky štyri spory sú v štádiu riešenia, ani v jednom prípade nebol zatiaľ vynesený právoplatný rozsudok.

V súčasnosti funguje operačný program bez problémov, všetci zamestnanci RO a IS sú riadnymi zamestnancami BSK a všetky operácie sú vykonávané v súlade s európskou i národnou legislatívou. Na zabezpečenie efektívnej implementácie programu organizuje riadiaci orgán pred každým zasadnutím monitorovacieho výboru OP INTERACT prípravné stretnutie slovenských subjektov (BSK, MF SR, ÚV SR). Ďalšie pracovné stretnutia na národnej úrovni i s EK sa uskutočňujú v prípade potreby priebežne.

# Významné aktivity a iniciatívy realizované v INTERACT II 2007-2013

Operačný program realizuje každoročne niekoľko stoviek aktivít, ktorých škála siaha od individuálneho poradenstva programom územnej spolupráce až po vývoj softvérových riešení pre elektronické monitorovanie implementácie programov spolupráce. Riadiaci orgán predkladá prostredníctvom Úradu vlády Slovenskej republiky každých šesť mesiacov odpočet aktivít vláde Slovenskej republiky, viac informácií je možné získať na stránke [www.vlada.gov.sk](http://www.vlada.gov.sk).

**Vzorové formuláre tzv. HIT (Harmonized Implementation Tools)** – INTERACT pripravil v spolupráci s programami územnej spolupráce sadu vzorových dokumentov (napr. žiadosť o nenávratný finančný príspevok, návrh zmluvy o nenávratnom finančnom príspevku, návrh kontrolných formulárov, návrh pravidiel oprávnenosti atď.), ktoré majú za cieľ zjednotiť formuláre používané v programoch územnej spolupráce a uľahčiť tak orientáciu pri vypĺňaní formulárov nielen žiadateľom o finančný príspevok, ale aj kontrolórom. V súčasnosti má každý program svoje vlastné formuláre, čo prispieva k neprehľadnosti a administratívnej záťaži žiadateľov o príspevok.

**Iniciatíva KEEP (Knowledge and Expertise in European Programmes)** – na webovej stránke [www.keep.eu](http://www.keep.eu) je možné nájsť viac ako 16 100 projektov Európskej územnej spolupráce, ENPI (Nástroj európskeho susedstva a partnerstva) a IPA (Nástroj predvstupovej pomoci), ktoré boli realizované v programových obdobiach 2000–2006 a 2007–2013. Užívatelia môžu vyhľadávať projekty podľa rôznych kritérií, napr. krajina, kde bol projekt realizovaný; operačný program, z ktorého boli čerpané prostriedky; téma, ktorá zaujíma užívateľa atď.)

**Deň európskej spolupráce (European Cooperation Day)** – celoeurópska kampaň, ktorá propaguje úspechy projektov cezhraničnej spolupráce krajín v Európe aj mimo nej. Iniciatíva Deň európskej spolupráce bola po prvýkrát verejne prezentovaná v roku 2012 a ihneď si získala podporu európskych inštitúcií i programov územnej spolupráce. Iniciatívu Deň európskej spolupráce koordinuje operačný program INTERACT za podpory Európskej komisie, Európskeho parlamentu a  Výboru regiónov. V roku 2015 sa uskutočnilo viac ako 120 podujatí v celej Európskej únii i mimo nej.

Ani Bratislavský samosprávny kraj nezostal mimo tejto významnej iniciatívy a v spolupráci s Informačnou kanceláriou Európskeho parlamentu na Slovensku a operačným programom INTERACT pripravili panelovú diskusiu, ktorá sa uskutočnila dňa 24. septembra 2015 v divadle Aréna. Takmer 380 študentov malo príležitosť zapojiť sa do diskusie s predsedom Bratislavského samosprávneho kraja a poslancami Európskeho parlamentu na tému Predsedníctvo SR v rade EÚ v roku 2016 a jeho význam pre Slovensko.

Viac informácií o Dni európskej spolupráce a zoznam aktivít je k dispozícii na webovej stránke <http://www.ecday.eu>.

**eMS (elektronický monitorovací systém)** – informačný systém, vyvíjaný a spravovaný INTERACTom, ktorý slúži na uchovávanie a prenos finančných údajov a údajov o ukazovateľoch, monitorovanie a podávanie správ o programe spolupráce. Informačný systém môžu zdarma využívať všetky programy spolupráce, a taktiež ho upravovať na svoje potreby. O využívanie systému eMS prejavilo doteraz záujem 30 programov európskej spolupráce a podľa odhadov tak ušetria spolu 11-18 miliónov EUR, ktoré môžu využiť na iné aktivity.

# Program spolupráce INTERACT III 2014-2020

# Príprava programu spolupráce INTERACT III 2014-2020

OP INTERACT II sa otázke prípravy nového programového obdobia po prvýkrát venoval v novembri 2011. Počas prípravy nového programu sa uskutočnilo 6 stretnutí programovacej skupiny, zloženej z 10 členských krajín Európskej únie a 5 zasadnutí prípravného výboru, v ktorom bolo zastúpených 28 krajín EÚ, Nórsko a Švajčiarsko.

Počas prác na príprave nového programu vyzval prípravný výbor všetkých 30 krajín, zapojených do prípravy programu spolupráce INTERACT III, aby vyjadrili svoj záujem vykonávať funkciu riadiaceho orgánu. Bratislavský samosprávny kraj mal záujem pokračovať ako riadiaci orgán i v programovom období 2014–2020 a túto svoju ambíciu oznámil i členom prípravného výboru.

V súvislosti s kandidatúrou Bratislavského samosprávneho kraja na post riadiaceho orgánu OP INTERACT III 2014–2020 obdržal predseda BSK Pavol Frešo list od ministra financií SR Petra Kažimíra zo dňa 29. 10. 2012, v ktorom minister financií zhodnotil doterajšiu spoluprácu ako prínosnú, profesionálnu a korektnú, a zároveň privítal možnosť spolupráce na implementácii OP INTERACT III v programovom období 2014–-2020 v pozícii certifikačného orgánu a orgánu auditu.

Vláda Slovenskej republiky na svojom zasadnutí dňa 20.03.2013 prijala uznesenie č. 138/2013, v ktorom odporúča „uchádzať sa Bratislavskému samosprávnemu kraju o mandát riadiaceho orgánu pre operačný program INTERACT III v rámci cieľa EÚS pre programové obdobie 2014–2020“.

V dňoch 29. –-30.05.2013 zasadal v Limassole monitorovací výbor pre OP INTERACT II a prípravný výbor pre program spolupráce INTERACT III. Bratislavský samosprávny kraj bol jediný kandidát a prípravný výbor ho jednomyseľne potvrdil v  pozícii riadiaceho orgánu na programové obdobie 2014-2020.

Prípravné práce na programe pokračovali na jeseň 2013 i počas celého roka 2014. Na zasadnutiach programovacej skupiny a prípravného výboru boli prerokované otvorené otázky súvisiace so znením programu spolupráce (napr. otázka zodpovednosti členských štátov v prípade finančných korekcií, zapojenosť partnerov do prípravy programu, poskytovanie služieb pre makroregionálne stratégie, výstupové a výsledkové ukazovatele, znenie textu dohody, ktorú podpisujú všetky členské krajiny a je potrebná na schválenie programu spolupráce EK, výška národných príspevkov zo strany členských krajín, predfinancovanie prijímateľov atd.).

Špecifikom prípravy programu oproti minulosti bol fakt, že návrh programu spolupráce INTERACT III 2014–2020 nepripravovala pre program externá poradenská spoločnosť, ako bolo zvykom v minulosti, ale samotní zamestnanci riadiaceho orgánu, INTERACT Sekretariátu a kontaktných bodov. Práce na novom programe vykonávali popri svojich riadnych povinnostiach spojených s implementáciou programu spolupráce INTERACT II 2007–2013, čo síce predstavovalo pre všetkých zúčastnených omnoho vyššie nároky, ale veľkou výhodou takto zvoleného procesu bola odbornosť zainteresovaných. Práve detailná znalosť programu a jeho špecifík sa ukázala byť počas prípravného procesu veľkou výhodou, o čom svedčila aj pozitívna reakcia zo strany členov prípravného výboru a minimum pripomienok zo strany Európskej komisie.

Dňa 19.04.2015 bol návrh programu spolupráce INTERACT III 2014–2020 oficiálne predložený Európskej komisii. Európska komisia program preštudovala a dňa 18.05.2015 doručila svoje neoficiálne pripomienky riadiacemu orgánu. Riadiaci orgán následne pripravil návrh odpovede a aktualizáciu návrhu programu spolupráce, ktorý predložil členom prípravného výboru na schválenie. Prípravný výbor neoficiálne pripomienky Európskej komisie prerokoval na svojom 5. zasadnutí v dňoch 20.–21.05.2015 vo Florencii a schválil návrh odpovede. Následne boli dňa 22.06.2015 doručené riadiacemu orgánu oficiálne pripomienky Európskej komisie, ktoré boli takmer totožné s už neoficiálne doručenými a prerokovanými prípravným výborom. Riadiaci orgán oslovil dňa 23.06.2015 členov prípravného výboru formou písomnej procedúry, aby sa k pripomienkam opätovne vyjadrili. Písomná procedúra bola ukončená 07.07.2015 a revidovaný návrh programu spolupráce INTERACT III 2014–2020 bol zaslaný Európskej komisii. Tá odpoveď ako i doplnenie programu spolupráce akceptovala a spustila schvaľovaciu procedúru. Program spolupráce INTERACT III 2014–2020 bol schválený Európskou komisiou dňa 13.08.2015 rozhodnutím číslo C(2015)5855 (príloha č. 1).

Za veľký diplomatický úspech pri príprave programu spolupráce INTERACT III je možné považovať fakt, že sa súčasnému riadiacemu orgánu podarilo nadviazať pozitívne vzťahy s Nemeckom, ktoré v roku 2007 ako jediná krajina EÚ odmietlo vstúpiť do INTERACTu a nebolo zapojené v operačnom programe INTERACT II. Predstavitelia Nemecka boli aktívni počas celého procesu prípravy programu spolupráce INTERACT III a Nemecko ako prvá krajina podpísalo dokument s názvom „Dohoda o obsahu operačného programu a potvrdení národného spolufinancovania“. V  súlade s čl. 8 ods. 9 nariadenia Európskeho parlamentu a Rady (EÚ) č. 1299/2013 členské štáty a tretie krajiny zúčastňujúce sa na programe spolupráce písomne potvrdzujú svoj súhlas s obsahom programu spolupráce skôr, ako sa predloží Európskej komisii. Súčasťou tohto súhlasu je aj záväzok všetkých zúčastnených členských štátov a tretích krajín, že poskytnú potrebné spolufinancovanie na vykonávanie programu spolupráce. Podpísanie predmetného dokumentu všetkými 30 štátmi zapojenými v programe spolupráce INTERACT III bolo nevyhnutnou podmienkou na zaslanie návrhu programu spolupráce Európskej komisii na schválenie. Celý proces získavania podpísaného dokumentu trval takmer pol roka.

Štruktúra programu spolupráce ostáva zachovaná v rovnakej podobe ako v programovom období 2007-2013 nasledovne:

**Orgán PS INTERACT III 2014-2020 Hosťujúca inštitúcia/prijímateľ**

Riadiaci orgán Bratislavský samosprávny kraj

INTERACT Sekretariát Bratislavský samosprávny kraj

Certifikačný orgán Ministerstvo financií Slovenskej republiky

Orgán auditu Ministerstvo financií Slovenskej republiky

INTERACT kancelária Turku (Fínsko) Ministerstvo práce a ekonomiky Fínskej republiky

INTERACT kancelária Valencia (Španielsko) Región Valencia

INTERACT kancelária Viborg (Dánsko) Dánsky úrad pre podnikanie

INTERACT kancelária Viedeň (Rakúsko) Mesto Viedeň

Najvýraznejší rozdiel medzi programom spolupráce INTERACT a ostatnými programami Európskej územnej spolupráce ostáva i naďalej v tom, že INTERACT neprideľuje nenávratný finančný príspevok na základe výziev a predložených projektov, ale poskytuje svoje služby prostredníctvom štyroch stabilných kancelárií (Turku, Valencia, Viborg a Viedeň). Ďalší podstatný rozdiel je v cieľovej skupine. INTERACT sa zameriava najmä na posilnenie inštitucionálnych kapacít orgánov verejnej správy a zainteresovaných strán a efektivity verejnej správy, t. j. na riadiace orgány, medzinárodné sekretariáty, certifikačné orgány, orgány auditu a iné subjekty cezhraničnej, nadnárodnej a medziregionálnej spolupráce), pričom má za úlohu podporovať výmenu skúseností s cieľom posilniť účinnosť programov a opatrení v oblasti územnej spolupráce ako aj prostredníctvom využívania Európskych združení územnej spolupráce.

# Úlohy riadiaceho orgánu a zapojených subjektov

Úlohy riadiaceho orgánu, certifikačného orgánu a orgánu auditu vyplývajú z nariadení Európskej únie. V slovenských podmienkach tieto úlohy bližšie špecifikuje dokument „Systém riadenia a implementácie programu spolupráce INTERACT III na programové obdobie 2014–2020“, ktorý je momentálne v štádiu pripomienkového konania a do konca roka 2015 má byť predložený vláde SR na schválenie.

Návrh „Systému riadenia a implementácie programu spolupráce INTERACT III 2014–2020“ stanovuje riadiacemu orgánu/INTERACT sekretariátu najmä nasledovné úlohy:

1. koordinácia implementácie programu spolupráce s cieľom zabezpečenia efektívneho využívania pomoci a vytvorenie vhodného systému implementácie programu spolupráce;
2. stanovenie minimálnych štandardov k oprávnenosti výdavkov na úrovni programu spolupráce;
3. spolupráca s certifikačným orgánom pri vydávaní a aktualizácii Systému riadenia a implementácie Programu spolupráce INTERACT III na programové obdobie 2014–2020, metodických pokynov a príručiek riadiaceho orgánu a výkladov riadiaceho orgánu k systému riadenia a kontroly pre programové obdobie 2014–2020;
4. vypracovanie podrobnejšieho finančného plánu v členení podľa prioritných osí, zdrojov financovania a rokov, a jeho predloženie certifikačnému orgánu;
5. vypracovanie manuálu procedúr riadiaceho orgánu a jeho zavedenie ako organizačnej smernice organizácie a predkladanie manuálu procedúr riadiaceho orgánu certifikačnému orgánu;
6. predkladanie interných pokynov (postupov, príručiek, atď.), ktoré všeobecne dopĺňajú postupy riadiaceho orgánu, certifikačnému orgánu a orgánu auditu;
7. dodržiavanie usmernení certifikačného orgánu k systému finančného riadenia a podrobnejšiu úpravu pravidiel finančného riadenia vo vzťahu k prijímateľom;
8. evidovanie a aktualizovanie údajov súvisiacich s využívaním poskytnutého príspevku v eMS;
9. predkladanie návrhov zmlúv o poskytnutí príspevku a ich dodatkov certifikačnému orgánu na stanovisko pred samotným podpisom zmluvnými stranami;
10. uzatváranie zmluvy o poskytnutí príspevku a jej dodatkov s prijímateľmi – INTERACT bodmi, vrátane stanovenia možných sankcií v prípade nesplnenia zmluvných podmienok;
11. vypracovanie a vydanie rozhodnutia o použití finančných prostriedkov pre prijímateľov z prioritnej osi 1 – riadiaci orgán / INTERACT sekretariát a prijímateľov z prioritnej osi 2, vrátane vypracovania a vydania dodatkov k rozhodnutiu;
12. kontrola žiadostí o platbu podľa čl. 125 nariadenia Európskeho parlamentu a Rady (EÚ) č. 1303/2013, § 9 a § 9a – 9c zákona č. 502/2001 Z. z., ktorá je začatá chronologicky podľa dátumu ich prijatia riadiacim orgánom;
13. schvaľovanie žiadosti o platbu predloženej prijímateľom;
14. vypracovanie návrhu správy / správy z kontroly žiadosti o platbu;
15. plnenie úlohy národného kontrolóra podľa čl. 23 nariadenia Európskeho parlamentu a Rady (EÚ) č. 1299/2013 v rámci programu spolupráce;
16. predloženie schválených žiadostí o platbu certifikačnému orgánu najneskôr do 31. decembra 2015 písomne, po tomto termíne elektronicky prostredníctvom systému eMS;
17. vypracovanie a predkladanie odhadu očakávaných výdavkov certifikačnému orgánu;
18. navrhovanie realokácie prostriedkov v rámci programu a predkladanie návrhu na realokáciu certifikačnému orgánu na posúdenie a následne jeho predkladanie monitorovaciemu výboru na schválenie, ak je relevantné;
19. predkladanie revidovaného finančného plánu v prípade uplatnenia automatického zrušenia finančného záväzku programu pred jeho zaslaním Európskej komisii certifikačnému orgánu na posúdenie;
20. vypracovanie stanoviska riadiaceho orgánu k zisteniam a odporúčaniam z overovania certifikačného orgánu a jeho písomné predloženie certifikačnému orgánu v lehote stanovenej certifikačným orgánom;
21. poskytovanie všetkých relevantných informácií certifikačnému orgánu potrebných pre schválenie žiadosti o platbu a pre prípravu žiadosti o platbu na Európsku komisiu;
22. predkladanie opatrení na nápravu nedostatkov a na odstránenie príčin ich vzniku k všetkým kontrolám a auditom, ktoré boli vykonané inými auditujúcimi / kontrolnými orgánmi na organizačnom útvare plniacom úlohy riadiaceho orgánu a predkladanie odpočtov ich plnenia certifikačnému orgánu ako aj orgánu auditu;
23. v relevantných prípadoch vypracovanie a plnenie akčného plánu k nedostatkom identifikovaným auditom Európskej komisie a Európskeho dvora audítorov a pravidelné predkladanie plnenia opatrení z akčného plánu certifikačnému orgánu a orgánu auditu;
24. predkladanie správ o výsledku externého auditu (audit Európskej komisie, Európskeho dvora audítorov a iný audit), protokolov z kontrol vykonávaných v zmysle zákona č. 39/1993 Z. z. o Najvyššom kontrolnom úrade Slovenskej republiky v znení neskorších predpisov a všetkých protokolov z kontrol (vrátane tých, kde kontrola u prijímateľa nebola začatá na podnet riadiaceho orgánu) a rozhodnutí v správnom konaní Úradu pre verejné obstarávanie certifikačnému orgánu a centrálnemu koordinačnému orgánu;
25. predkladanie správy o výsledku externého auditu (audit Európskej komisie, Európskeho dvora audítorov a iný audit) orgánu zabezpečujúcemu ochranu finančných záujmov;
26. predkladanie správ o výsledku vnútorného auditu a následnej finančnej kontroly vykonaných na riadiacom orgáne v zmysle zákona č. 502/2001 Z. z. o finančnej kontrole a vnútornom audite a o zmene a doplnení niektorých zákonov v znení neskorších predpisov certifikačnému orgánu, orgánu auditu a centrálnemu koordinačnému orgánu;
27. predkladanie správ z vyšetrovania Európskeho úradu pre boj proti podvodom certifikačnému orgánu, orgánu auditu a centrálnemu koordinačnému orgánu;
28. riešenie nezrovnalostí v rámci programu a bezodkladné prijímanie účinných nápravných opatrení s cieľom odstránenia nezrovnalostí a predchádzania ich vzniku;
29. vypracovanie a predkladanie správ o zistených nezrovnalostiach certifikačnému orgánu;
30. zabezpečenie vysporiadania finančných vzťahov v rámci operácie alebo programu v súlade s právnymi predpismi SR alebo EÚ;
31. spolupráca a poskytovanie súčinnosti certifikačnému orgánu a orgánu auditu pri príprave účtov a stanovísk k nim predkladaných Európskej komisii;
32. uchovávanie a dodržiavanie manuálu procedúr, vrátane audit trailu, na každej úrovni riadenia;
33. zabezpečenie uchovávania všetkých podporných dokumentov vzťahujúcich sa na výdavky operácií v súlade s čl. 140 nariadenia Európskeho parlamentu a Rady (EÚ) č. 1303/2013.

# Finančná alokácia

Celková výška príspevku pre program spolupráce INTERACT III 2014–2020 zo strany Európskeho fondu regionálneho rozvoja je 39 392 594,00 EUR, národné spolufinancovanie 30 členských krajín je vo výške 15 %, t. j. 6 951 635,00 EUR (za Slovenskú republiku prispieva Ministerstvo hospodárstva Slovenskej republiky). Z celkovej finančnej alokácie 46 344 229,00EUR bude 93 % vyčlenených na financovanie poskytovania služieb a tvorbu nových nástrojov, ktoré budú vykonávať INTERACT kancelárie v Turku, Valencii, Viborgu, Viedni a INTERACT Sekretariát. Zvyšných 7% je určených na technickú podporu, t.j. riadenie programu, výkon certifikácie a audity.

Začiatok čerpania finančných prostriedkov z programu spolupráce INTERACT III 2014–2020 bol monitorovacím výborom stanovený na začiatok roka 2016. Do tej doby budú všetky aktivity hradené zo zdrojov operačného programu INTERACT II 2007–2013.

Príloha:

1. Vykonávacie rozhodnutie Európskej komisie z 13. 8. 2015, ktorým sa schvaľujú určité prvky programu spolupráce „Interact“ na podporu z Európskeho fondu regionálneho rozvoja v rámci cieľa Európska územná spolupráca vo všetkých členských štátoch za účasti Nórska a Švajčiarska (CCI 2014TC16RFIR002)

1. zamietnuté boli žiadosti o platbu prijímateľov INTERACT Sekretariát, certifikačný orgán, orgán auditu, riadiaci orgán a IP Valencia, ktorá z uvedenej čiastky predstavuje sumu 346 652,80 EUR [↑](#footnote-ref-1)
2. z uvedeného počtu Správ o zistenej nezrovnalosti sa 12 vzťahovalo na pochybenia bývalého vedenia riadiaceho orgánu a ich činnosť v rokoch 2008 – 2009 a 3 Správy o zistenej nezrovnalosti sa vzťahujú na korekciu Slovenskej republiky, ktorá bola udelená zo strany Európskej komisie za nesúlad zákona č. 25/2006 Z. z. o verejnom obstarávaní s právnym predpismi EÚ [↑](#footnote-ref-2)
3. z uvedenej čiastky predstavuje suma 316 626,18 EUR nezrovnalosť, ktorá sa vzťahuje na činnosť bývalého vedenia riadiaceho orgánu za roky 2008 - 2009 [↑](#footnote-ref-3)