**Bod č.**

**Zastupiteľstvo Bratislavského samosprávneho kraja**

Materiál na rokovanie Zastupiteľstva

Bratislavského samosprávneho kraja

11. decembra 2015

**Zosúladenie PHSR BSK 2014-2020 s novelou Zákona č. 539/2008 Z. z. o podpore regionálneho rozvoja v znení Zákona č. 309/2014 Z. z.**

Materiál predkladá: Materiál obsahuje:

Ing. Martin Berta, CSc.1. Návrh uznesenia

podpredseda Bratislavského 2. Dôvodová správa

samosprávneho kraja 3. Stanoviská komisií

4. Príloha č. 1, 2, 3.

Zodpovedná:

Mgr. Barbora Lukáčová

riaditeľka odboru stratégie, územného rozvoja a riadenia projektov

Spracovatelia:

Mgr. Martin Hakel, BA

vedúci oddelenia stratégie a územného rozvoja

Ing. Martin Bezek

referent oddelenia stratégie a územného rozvoja

Bratislava

december 2015

Návrh uznesenia

**UZNESENIE č. ........... / 2015**

zo dňa 11.12.2015

Zastupiteľstvo Bratislavského samosprávneho kraja po prerokovaní materiálu

**A. schvaľuje**

Zosúladenie PHSR BSK 2014-2020 s novelou Zákona č. 539/2008 Z. z. o podpore regionálneho rozvoja v znení Zákona č. 309/2014 Z. z.

**B. ukladá**

riaditeľovi úradu Bratislavského samosprávneho kraja:

Distribuovať aktualizovanú verziu PHSR BSK 2014-2020 obciam a mestám v Bratislavskom kraji a zverejniť na webovej stránke Úradu Bratislavského samosprávneho kraja.

T: 31.01.2016

**D ô v o d o v á s p r á v a**

Bratislavský samosprávny kraj (ďalej len BSK) za účelom podpory regionálneho rozvoja podľa Zákona č. 539/2008 Z. z. o podpore regionálneho rozvoja (ďalej len zákon) spracoval strednodobý strategický dokument Program hospodárskeho rozvoja a sociálneho rozvoja BSK na roky 2014-2020 (ďalej len PHSR BSK 2014-2020), ktorý bol schválený Uznesením č. 46/2013 Zastupiteľstvom Bratislavského samosprávneho kraja dňa 21.6.2013. Pre implementáciu programovej časti PHSR BSK 2014-2020 bol spracovaný a schválený v podobe prílohy Akčný plán Úradu BSK, ktorého dokonalejšiu verziu schválilo Zastupiteľstvo BSK Uznesením č. 10/2014 v nasledujúcom roku (2014).

Na základe praktických skúseností počas prípravy, spracovania, monitorovania a hodnotenia PHSR BSK 2014-2020 boli prezentované návrhy na zlepšenia zákona Ministerstvu dopravy, výstavby a regionálneho rozvoja SR (ďalej len ministerstvo), gestorovi Zákona č. 539/2008 Z. z. o podpore regionálneho rozvoja. Ministerstvo vnímalo potrebu zmeny zákona platného bez zmien od roku 2009, na základe čoho iniciovalo pracovnú skupinu pre novelu zákona o podpore regionálneho rozvoja, ktorá pozostávala zo zástupcov akademickej obce, miestnej a regionálnej samosprávy a ostatných ministerstiev. Po niekoľkých pracovných stretnutiach pracovnej skupiny, na ktorých sa zadefinovali základné požiadavky na novelu zákona, bol predložený vládny návrh Zákona č. 309/2014, ktorým sa mení a dopĺňa Zákon č. 539/2008 Z,. z. o podpore regionálneho rozvoja, na rokovanie Národnej rady SR, ktorá Uznesením č. 1365 dňa 15.10.2014 schválila novelu Zákona č. 539/2008 Z. z. o podpore regionálneho rozvoja v znení Zákona č. 309/2014 Z. z. s účinnosťou od 1.1.2015. Vzhľadom na obmedzené možnosti rozsahu zmien, ktoré je možné vykonať novelizáciou zákona, neboli zapracované všetky náročnejšie zmeny v zákone. Nezapracované zmeny budú predmetom ďalších rokovaní v nasledujúcich dvoch rokoch za účelom navrhnúť nový zákon o podpore regionálneho rozvoja.

**Hlavné zmeny** **v Zákone č. 539/2008 Z. z. o podpore regionálneho rozvoja v znení Zákona č. 309/2014 Z. z. s účinnosťou od 1. januára 2015.**

1. Návrh zákona je vypracovaný s cieľom dosiahnuť **skvalitnenie procesov prípravy, tvorby, aktualizácie a úspešného plnenia cieľov strategických dokumentov regionálneho rozvoja** s celoštátnou, regionálnou a miestnou pôsobnosťou.
2. Názov PHSR obce a VÚC je „Program hospodárskeho rozvoja a sociálneho rozvoja obce a VÚC“
3. Návrh zákona prináša nový paragraf s názvom „**Spoločný program rozvoja obcí**“ v záujme vytvárania priestoru pre integrovaný prístup obcí k svojmu rozvoju a najmä obcí, ktoré nemajú dostatočné kapacity na vytvorenie vlastného programu rozvoja obce. Spoločným programom rozvoja obcí sa zabezpečuje efektívnejšia spolupráca, znižujú sa náklady spojené s prípravou a realizáciou rozvojových aktivít v katastrálnom území susediacich obcí. Uvedený nový paragraf určuje spôsob schvaľovania programu rozvoja obce.
4. Návrh rieši **novú štruktúru jednotlivých častí** programu rozvoja vyššieho územného celku a programu rozvoja obce, a to analytickú, strategickú, programovú, realizačnú a finančnú časť.
5. **Zavádza sa** **metodika k vypracovaniu PHSR** obce, obcí, VÚC s odporúčajúcim charakterom, pričom sa do budúcnosti počíta s elektronizáciou všetkých PHSR na jednom mieste spracovaných záväznou metodikou.
6. Ministerstvá a ostatné ústredné orgány štátnej správy sa podieľajú na vypracúvaní národnej stratégie, jej realizácii a vyhodnocovaní a každoročne do 30. júna zasielajú ministerstvu informáciu o napĺňaní priorít a cieľov národnej stratégie.
7. Obec každoročne do 31. mája zasiela príslušnému vyššiemu územnému celku **správu o plnení programu rozvoja obce**
8. VÚC každoročne do 30. júna zasiela Ministerstvu dopravy, výstavby a regionálneho rozvoja SR **správu o plnení Národnej stratégie regionálneho rozvoja SR** (pôvodný termín bol do 31. marca)
9. Návrh spresňuje rozsah pôsobnosti ministerstiev a ostatných ústredných orgánov štátnej správy o **povinnosť zohľadňovať pri tvorbe vlastných strategických dokumentov špecifická regiónov a vyšších územných celkov**.
10. Prechodné ustanovenie upravuje obdobie, počas ktorého je potrebné zosúladiť platné programy rozvoja vyšších územných celkov a obcí a ich aktualizácie s ustanoveniami tohto návrhu zákona do 31.12.2015.

Predložený materiál obsahuje tie časti PHSR BSK 2014-2020, ktoré boli predmetom zosúladenia s novelou zákona, ide o:

1. analytickú časť,
2. strategickú časť,
3. programovú,
4. finančnú
5. realizačnú časť.

Zmena zákona, ktorá sa priamo dotýka súčasného PHSR BSK 2014-2020, je uvedená zmena č. 4 a č. 5, ktorá hovorí o novej obsahovej stránke jednotlivých častí programu VÚC ako aj programu obcí a novej metodike. Táto zmena zaviedla okrem analytickej, strategickej a programovej časti, ktoré boli v pôvodnom znení zákona o podpore regionálneho rozvoja aj realizačnú a finančnú časť. Uvedené zmeny v zákone vychádzali z dobrej skúsenosti BSK, ktorý pracuje s oboma novými časťami od roku 2013, teda od schválenia PHSR BSK 2014-2020.

**Realizačná časť** definovaná v zákone ako „popis postupov inštitucionálneho a organizačného zabezpečenia realizácie programu” prepojená s programovou časťou je premietnutá v našom prípade do Akčného plánu BSK a jeho kľúčových krokov implementácie.

**Finančná časť** definovaná v zákone ako „finančné zabezpečenie jednotlivých opatrení a aktivít, inštitucionálnej a organizačnej stránky realizácie” je prepojená s realizačnou časťou a premietnutá v Akčnom pláne BSK s prepojením na rozpočet úradu, vypracovanom po analýze možností financovania uvedenej v analytickej časti.

Napriek tomu, že opísaná zmena bola inšpirovaná Akčným plánom BSK, bolo po rokovaní s ministerstvom, odborom regionálneho rozvoja a územnej spolupráce, odporúčané realizovať zosúladenie PHSR BSK 2014-2020 s novelou zákona a v súlade s vydanou metodikou ministerstva vo februári 2015, formou technických úprav textu a dát, bez nutnosti zasahovať do nastavenia strategickej a programovej časti.

**Aktualizácia PHSR BSK 2014-2020 premietnutá do čistopisu dokumentu sa dotýka najmä**:

1. Nové názvy častí dokumentu: analytická, strategická, programová, realizačná a finančná časť;
2. **Zosúladenie usporiadania kapitol analytickej časti** podľa metodiky ministerstva a **doplnenie údajov za rok 2014** do analytickej časti spojené s nevyhnutnou úpravou textu analytickej časti;
3. Aktualizácia kapitoly a popisu o realizačnej a finančnej časti s lepším prepojením na Akčný plán BSK;
4. **Zosúladenie** inštitucionálneho a organizačného zabezpečenia plnenia PHSR BSK 2014-2020 **s novým podmienkami programového obdobia Kohéznej politiky 2014-2020:**
   1. vznik Rady partnerstva pre Regionálnu integrovanú územnú stratégiu Bratislavského kraja na roky 2014-2020,
   2. vznik Rady pre výskum a inovácie na základe špecifického opatrenia PO1-O15.2 v zmysle Správy z hodnotenia PHSR BSK 2014-2020,
   3. príprava vzniku Rady pre rozvoj vidieka.
5. **Zavedenie navrhovaných opatrení na rok 2015 vyplývajúcich zo Správy z hodnotenia PHSR BSK 2014-2020** za rok 2014 schválenej Zastupiteľstvom BSK Uznesením č. 43/2015

Tabuľka zavedeného opatrenia PHSR\_O15.1 v zmysle Správy z hodnotenia PHSR BSK 2014-2020

|  |  |  |  |
| --- | --- | --- | --- |
| Prioritná os | Pôvodný ukazovateľ | Nový ukazovateľ | Komentár |
| PO1: Veda, výskum a inovácie | Citácie na výskumníka | Celkové výdavky na vedu a výskum v Bratislavskom kraji | Bežné a kapitálové výdavky v Bratislavskom kraji na vedu a výskum.  Hodnota ukazovateľa je získaná prepočtom výdavkov vzhľadom k celkovým výdavkom z HDP na vedu a výskum v roku 2020 s predpokladom koncentrácie 60% vedy a výskumu v BSK. |
| Patentové prihlášky na EPÚ | Podiel výdavkov na vedu a výskum z HDP v % (na úrovni SR) | Výdavky na výskum a vývoj zahŕňajú celkový objem výdavkov vynaložených v organizácii na aktivity výskumu a vývoja, t. j. sú to vnútorné výdavky. Z výdavkov vynaložených mimo organizácie sa sem zahŕňajú len tie, ktoré slúžia na podporu vnútorného VV (napr. kúpa vybavenia pre výskum a vývoj). Odpisy budov, strojného technického zariadenia a vybavenia sú zo štatistického sledovania vnútorných výdavkov na výskum a vývoj vylúčené. |
| E-government index | Index deklarovanej rozvinutosti e-služieb VS | Zmena názvu ukazovateľa na základe metodiky MF SR |
| PO2: Ľudské zdroje | Korupcia | Miera korupcie | Počet evidovaných trestných činov korupcie spáchaných v SR  \*Výpočet hodnoty: cieľová hodnota 2020 je vypočítaná ako predpoklad 10% ročný nárastu počtu evidovaných trestných činov korupcie. |
| Osoby v hmotnej núdzi z celkového počtu obyvateľov | Počet ľudí ohrozených chudobou a sociálnou exklúziou | Súhrn sub-ukazovateľov: počet osôb ohrozených chudobou, počet osôb materiálne deprivovaných, počet osôb žijúcich v domácností s veľmi nízkou intenzitou práce.  \*Výpočet hodnoty: očakávaný pokles podielu ľudí ohrozených chudobou a sociálnou exklúziou na základe predpokladaných ukazovateľov Európa 2020 v prepočte z % podielu v roku 2020 v SR na BSK. |
| PO5: Životné prostredie, zmeny klímy a obnoviteľné zdroje energie | Spotreba elektriny | Podiel vydaných energetických certifikátov v BSK v energetickej triede C – G na celkovom počte certifikátov | Zníženie podielu energetických certifikátov budov v energetických triedach C-G v BSK a ich presun do nižších energetických tried na celkovom počte vydaných energetických certifikátov.  Výpočet hodnoty: cieľová hodnota do roku 2020 na základe Návrhu aktualizácie koncepcie energetickej hospodárnosti budov do roku 2010 s výhľadom do roku 2020, kde sa predpokladá 3% obnova verejných budov ročne. http://www.byvajusporne.sk/files/files/aktualizacia.pdf |
| Emisie skleníkových plynov mimo ETS (% zmena voči roku 2005) | *Bez nutnosti nahradzovať novým ukazovateľom* | Ukazovateľ uvedený mimo monitorovania bez zavedenia náhrady z dôvodu vykazovania ukazovateľov Produkcia oxidu uhoľnatého a Produkcia tuhých emisií zastrešujúce podobnú problematiku. |

Príloha č. 1: PHSR BSK 2014-2020 Analytická časť v. 2015

Príloha č. 2: PHSR BSK 2014-2020 Strategická časť v. 2015

Príloha č. 3: PHSR BSK 2014-2020 Programová, realizačná a finančná časť v. 2015